MT Il-Ġurnal Uffiċjali tal-Unjoni Ewropea C 338/10

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2015/C 338/07)

Din il-pubblikazzjoni tikkonferixxi d-dritt ta’ oppożizzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“POLVORONES DE ESTEPA”

Nru tal-UE: ES-PGI-0005-01218 — 24.03.2014

DPO ( ) IĠP ( X )

1. Isem

“Polvorones de Estepa”

2. Stat Membru jew Pajjiż Terz

Spanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3 ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f'(1)

L-isem “Polvorones de Estepa” ilu jintuża b'mod tradizzjonali biex jirreferi għal tip ta' ħelu tal-Milied, li jsir fil-belt ta' Estepa. Ilhom iktar minn mitt sena jsiru bl-istess riċetta, magħrufa bl-istess isem, “Polvorones de Estepa”. Jistgħu jiġu ppakkjati jew waħedhom, jew flimkien ma' ħelu ieħor tipiku tal-Milied.

Il-“polvorón” huma biċċiet tal-għaġina moħmija, miksuba mit-taħlit tal-materja prima li ġejja: dqiq tal-qamħ, xaħam tal-majjal, zokkor fin tal-ġelu, lewż, kannella, u aromi naturali (lumi jew vanilla). Jistgħu jintużaw ukoll imsiemer tal-qronfol.

Skont il-kontenut tal-lewż, il-“polvorones” jiġu kklassifikati kif ġej:

— “Casero” (magħmul id-dar),

— “Almendra / Tradicional” (bil-lewż / tradizzjonali)

Il-“polvorón” ikollhom lewn il-qastan mixwi, u konsistenza fina, ratba u tqarmeċ, iebsa fuq barra u ratba fuq ġewwa, b'wiċċ kemxejn mixquq, u mal-palat jinħass bellusi. Ikollhom sura oblonga, b'kisja ta' zokkor tal-ġelu fuq nett. Bħala daqs: wisa' ta' mhux iktar minn 4 cm, tul ta' 7 cm u għoli ta' 2,5 cm, b'piż massimu ta' 50 g kull wieħed.

Barra minn hekk, il-prodotti li jġorru l-isem “Polvorones de Estepa” għandhom jilħqu l-parametri fiżikokimiċi li ġejjin:

— Umdità: inqas minn 7,5 %.

— pH: inqas minn 6,5.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-“Polvorones de Estepa” isiru bil-materja prima u fil-proporzjonijiet li ġejjin: dqiq tal-qamħ (40-50 %), xaħam tal-majjal (20-25 %), zokkor fin tal-ġelu (22-27 %), kannella (0,1-1 %), aromi naturali (0,01-1 %), imsiemer tal-qronfol (0-1 %) u lewż (≥ 8 % għall-kategorija “tradicional/almendra” u ≥ 15 % għall-kategorija “casero”).

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-proċess ta' produzzjoni jibda bl-għażla tal-materja prima.

Wara proċess ta' tħejjija tal-materja prima, issir l-għaġna, imbagħad it-tqattigħ biex jinħolqu l-biċċiet li mbagħad jingħaddu għax-xiwi. Wara dan, il-“Polvorones de Estepa” jgħaddu għall-proċess ta' tkessiħ, sakemm it-temperatura tagħhom tinżel taħt l-10 °C qabel l-ippakkjar.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

L-ippakkjar għandu jsir fiż-żona ġeografika ddefinita, sabiex tiġi ggarantita l-kwalità tal-prodott, u jiġi evitati t-tnixxif, it-tranġit, it-tifrik minħabba l-fraġilità tiegħu, eċċ. Il-prodott għandu jiġi ppakkjat b'mod individwali eżatt wara li jkun ġie manifatturat, permezz ta' wieħed mill-metodi li ġejjin:

— b'mod mekkaniku, fil-linja flow-pack, ġo karta siġillata bis-sħana; jew inkella

— b'mod manwali jew mekkaniku, f'karta tat-tixxju mibruma fuq naħa u oħra.

Dan l-operat ta' ppakkjar għandu jsir ladarba l-prodotti jkunu kesħu, b'mod li jżommu l-karatteristiċi fiżiko-kimiċi u organolettiċi tagħhom, kif deskritti fil-punt 3.2. B'hekk it-trattament bl-idejn isir iktar faċli u sikur, u tiġi evitata l-kondensazzjoni ta' fwar ġol-pakketti tal-karta.

3.6. Regoli speċifiċi dwar it-tikkettar tal-prodott li l-isem reġistrat jirreferi għalih

Kemm il-pakketti individwali kif ukoll il-kaxex li jkun fihom esklussivament prodotti protetti għandhom iġorru tikketti li għandhom jinkludu l-kliem “Indicación Geográfica Protegida”, l-isem “Polvorones de Estepa”, u l-logo tal-isem irreġistrat, kif indikat hawn isfel.

Fil-każ tal-kaxex li jinkludu prodotti li mhumiex tal-istess IĠP, il-“Polvorones de Estepa” inklużi għandhom jiġi identifikati bħala tali fuq il-pakketti individwali, u jistgħu juru l-logo IĠP. Madankollu, fuq barra tal-kaxxa b'assortiment ta' prodotti, ir-referenza għall-“Polvorones de Estepa IĠP” tista' ssir biss fil-lista tal-kontenut tal-kaxxa, u l-logo IĠP ma jistax jintuża.

4. Deskrizzjoni fil-qosor taż-żona ġeografika

Il-muniċipalità ta' Estepa, fil-provinċja ta' Sivilja.

5. Rabta maż-żona ġeografika

Ir-rabta tal-“Polvorones de Estepa” maż-żona ġeografika tissejjes fuq ir-reputazzjoni tal-prodott. Din ir-reputazzjoni tmur lura iktar minn seklu. Matul dak iż-żmien, il-konfezzjonijiet saru dejjem bl-istess riċetta. B'riżultat ta' dan, direttament jew indirettament, għadd kbir mill-popolazzjoni ta' Estepa huwa involut fil-manifattura tagħhom waqt il-perjodu ta' qabel il-Milied, minn Settembru sa Diċembru.

“Polvorones de Estepa” oriġinaw fis-seklu sittax. Id-dokumenti fl-arkivji tal-Kunvent ta' Santa Clara f'Estepa juru li ġew impjegati kokijiet tal-pasti biex jilħqu mad-domanda minn Sevilja u Madrid, fejn kienu jibagħtu l-prodotti tagħhom. Il-kunvent għandu reġistri li jirreferu għall-preparazzjoni tal-“Polvorones de Estepa” bir-riċetti antiki: dawn kienu magħmula minn taħlita ta' ċereali u x-xaħam żejjed li jibqa' mit-tbiċċir f'Diċembru, li jispjega għaliex din il-konfezzjoni kienet tittiekel dejjem fi żmien il-Milied. Dawn ġew prodotti fi djar fejn kienu jużaw il-forom li tawhom il-forma li għadha tintuża sal-lum.

Micaela Ruiz Téllez, magħrufa bħala La Colchona, inventat il-“polvorón” kif nafuh illum. Hi twieldet f'Estepa fl-1824 u mietet fl-1901. Hi ħarġet bl-idea li sawret il-bażi tal-“Polvorones de Estepa” kif nafuhom illum. Grazzi għall-metodu tal-ħami li jnixxef biss il-parti ta' barra, il-konfezzjoni tibqa' ratba minn ġewwa mingħajr ma titħassar. Hi pprefezzjonat ukoll il-proċess tar-raffinar u x-xiwi tad-dqiq, li wassal għal prodott ifjen minn dak tar-riċetta oriġinali.

Għandna evidenza tal-prodott li kien qed jinbiegħ taħt l-isem protett li jmur lura għat-Tielet Feria del Campo f'Madrid f'1959.

Ir-referenzi għall-pubblikazzjonijiet jipprovdu l-evidenza għar-reputazzjoni tal-prodott:

“Polvorones de Estepa” iddaħħlu bħala prodotti tradizzjonali fl-INVENTARIO ESPAÑOL DE PRODUCTOS TRADICIONALES [L-Inventarju Spanjol tal-Prodotti Tradizzjonali], proġett iffinanzjat mill-Unjoni Ewropea bil-għan li juri l-ikel u l-wirt agrikolu Ewropew, ippubblikat fl-1996. “Polvorones de Estepa” huma katalogati fil-volum CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA [Katalgu u Deskrizzjoni ta' Prodotti tal-Ikel Agrikoli Tipiċi tal-Andalusija]

Il-GUÍA ALIMENTACIÓN MEDITERRÁNEA [Gwida tal-Ikel Meditterranju], ippubblikata mill-Kumpanija Pubblika tal-Iżvilupp tal-Agrikoltura u tas-Sajd, tal-Ministeru Reġjonali tal-Agrikoltura u l-Ikel tinkludi l-“Polvorones de Estepa” fost l-oġġetti tal-ikel li ġejjin mid-dieta Mediterranja, iddikjarati wirt intanġibbli tal-umanità mill-UNESCO fl-2010.

Xi uħud mir-referenzi fl-istampa qed jingħataw hawn taħt:

— L-Edizzjoni ta' Jannar tal-1987 tar-rivista “Gastronomía y Enología” ddiskutiet il-“Polvorones de Estepa”, it-tradizzjoni tagħhom u r-rabta tagħhom ma' Estepa, kif ukoll il-prestigju u r-reputazzjoni tagħhom.

— Fl-20 ta' Diċembru 1989, il-gazzetta “El Correo de Andalucía” irreferiet għal “Polvorones de Estepa” u r-rabta tagħhom mal-Milied.

— Fit-30 ta' Settembru 1989, ir-rivista Alforja irrakkontat l-istorja tal-“Polvorones de Estepa” u r-riċetta tagħhom ta' mitt sena.

— L-edizzjoni tal-1991 tar-rivista Financial Food ippubblikat evalwazzjoni estensiva ta' Estepa, b'referenzi għall-“Polvorones de Estepa”.

— Il-gazzetti Diario de Córdoba u ABC, tas-7 ta' Diċembru 2007 u s-26 ta' Diċembru 2008 rispettivament, it-tnejn inkludew referenzi għal “Polvorones de Estepa”, u l-konsum tagħhom waqt il-perjodu tal-Milied, li waqthom hemm l-użanza li jingħataw bħala rigali lill-passiġġieri fuq il-linji ferrovjarji AVE.

— Fis-27 ta' Diċembru 2013, il-gazzetta “The New York Times” semmiet il-“polvorón” magħmula fil-belt ta' Estepa, ir-riċetta, l-istorja u t-tradizzjoni tagħhom.

Ir-referenza għall-pubblikazzjoni tal-ispeċifikazzjoni

(it-tieni sottoparagrafu tal-Artikolu 6(1) ta’ dan ir-Regolament)

It-test sħiħ tal-ispeċifikazzjoni tal-prodott huwa disponibbli fuq:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

jew permezz tal-paġna ewlenija tal-Ministeru Reġjonali tal-Agrikoltura, is-Sajd u l-Iżvilupp Rurali.

(http://www.juntadeandalucia.es/agriculturaypesca/portal), billi wieħed jidħol kif ġej: “Industrias Agroalimentarias”/“Calidad y Promoción”/“Denominaciones de Calidad”/“Productos de panadería y repostería”; l-ispeċifikazzjonijiet jinsabu taħt l-isem tad-Denominazzjoni tal-Kwalità.

(1) ĠU L 343, 14.12.2012, p. 1.